बिहार के बक्सर जिला के अरियांव गांव के लोग का एही जज्बा का तहत इंजीनियरिंग कालेज बनवाये खातिर ना सिर्फ आपन जमीन दान में दे दिहल, बल्कि अनापत्ति प्रमाण पत्र खातिर 35 लाख रुपया के धनराशि भी आपस में चंदा करके जुटा लिहल। एह गांव के लोग एहिजा आधी रोटी खाके भी गांव में इंजीनियरिंग कालेज खुलवाये के संकल्प लेले बा। आ ओर संकल्प के पूरा करे खातिर आपन बेशकीमती बीस एकड़ जमीन त दान कइलही बा, घर-घर से चंदा भी जुटवले बा, जवना से कालेज के भवन के निर्माण शुरू हो गइल बाटे। एह गांव में विद्यादान सोसाइटी का ओर से बनावल जा रहल एह तकनीकी व प्रबंधन संस्थान के राज्य सरकार से अनापत्ति प्रमाणपत्र आ अखिल भारतीय तकनीकी शिक्षा परिषद से मंजूरी मिल चुकल बाटे। एही साल अगस्त से एहिजा चार ट्रेड में पढ़ाई शुरु होखे के संभावना बा।
गांव वालन के जज्बा के अंदाज एही से लगावल जा सकेला कि गांव के किसान सारंगधर सिंह कालेज खातिर तीन एकड़ जमीन दान दे दिहले, जबकि शिवयश सिंह, रामबहादुर सिंह, परशुराम सिंह, रामाकांत सिंह, अवधेश सिंह आ अजब दयाल सिंह जइसन कई गो किसान मुफ्त में ही आपन जमीन सोसाइटी के नाम रजिस्ट्री कर दिहल। एकरा अलावा ई लोग भवन निर्माण खातिर भी कार सेवा कइ रहल बाटे। अब ले कालेज भवन के नींव में खर्च राशि आ एनओसी खातिर राज्य सरकार के पैंतीस लाख रुपया गांव वाला लोगन के जुटाइल चंदा के रकम से ही दिहल गइल बाटे। निर्माण कार्य में योगदान खातिर किसान चतुर्भुज सिंह आपन किसान विकास पत्र भी तुड़वा चुकल बाडे। कालेज खातिर आसपास के गांवन में घर-घर जाके चंदा जुटाये में लागल मनोज सिंह के कहनाम बा कि गांव वाला लोग स्वेच्छा से पांच सौ से लेके इक्कीस हजार तक दान दे रहल बाटे।
एह कालेज का सपना देखे वाले आ सोसाइटी के अध्यक्ष (रक्षा अनुसंधान विकास संस्थान [डीआरडीओ] के पूर्व वैज्ञानिक) सूर्य कुमार सिंह बतवलन कि गांव वालन के सहयोग से इंजीनियरिंग कालेज आकार ले रहल बाटे। जमीन छोड़के ग्यारह करोड़ के एह प्रोजेक्ट पर अब तक एनओसी लेवे आ निर्माण कार्य में डेढ़ करोड़ रुपया खर्च हो चुकल बाटे। ई धनराशि गांव वालन के मदद से ही एकत्रित हो सकल बा। वइसे गांव वालन के एह लगन के देख के अब बैंक भी मदद खातिर तैयार हो रहल बाटे। सिंह के कहनाम बा कि पहिला चरण में एआईसीटीई से कंप्यूटर साइंस, इलेक्ट्रानिक एण्ड कम्यूनिकेशन, इन्फारमेशन टेक्नोलाजी आ इलेक्ट्रानिक एंड एलेक्ट्रिकल ट्रेड में साठ-साठ सीटन के अनुमति मिलल बाटे। एह कॉलेज के एकेडेमिक व प्रशासनिक भवन अप्रैल तक बने आ एह में एही साल पढ़ाई शुरू होखे के संभावना बाटे। [स्त्रोत: कंचन किशोर/ जागरण]
bho_Deva bho_Deva bho_Deva